*Projekts*

LATVIJAS REPUBLIKAS MINISTRU KABINETS

2017.gada \_\_\_\_\_\_\_\_\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_. \_\_\_§)

**Uzņēmumu ienākuma nodokļa likuma normu piemērošanas noteikumi**

*Izdoti saskaņā ar Uzņēmumu ienākuma nodokļa likuma*

*4.panta otrās daļas 2.punkta e) apakšpunktu,*

*8.panta vienpadsmitās daļas 4.punktu,*

*16.panta trešo daļu, 17.panta astoņpadsmito daļu,*

*20.panta 1.,2.,3.,4.,5.,6.,7.,8.,9.,10.,11. un 13.punktu*

1. Noteikumi nosaka Uzņēmumu ienākuma nodokļa likuma (turpmāk— Likums) noteikto normu piemērošanas kārtību attiecīgiem nodokļu maksātājiem konkrētos gadījumos, paredzot:

1.1. Likumā lietoto terminu piemērošanu uzņēmumu ienākuma nodokļa aprēķināšanai;

1.2. ar nodokli apliekamās bāzes ierobežojumus un citus nosacījumus, kuri konkrētā situācijā ietekmē nodokļa bāzes apmēru;

1.3. īpašus nosacījumus ar nodokli apliekamā objekta noteikšanai iekšzemes uzņēmumiem, nerezidentu pastāvīgajām pārstāvniecībām, ja tās veic darījumus ar personām, kuras atrodas, ir izveidotas vai nodibinātas zemu nodokļu vai beznodokļu valstīs vai teritorijās;

1.4. procedūras, lai maksājumus, ko Latvijas iekšzemes uzņēmums vai nerezidenta pastāvīgā pārstāvniecība (turpmāk – pastāvīgā pārstāvniecība) izmaksā personai, kura atrodas, ir izveidota vai nodibināta zemu nodokļu vai beznodokļu valstīs vai teritorijās, atbrīvotu no nodokļa ieturēšanas;

1.5. darījuma tirgus cenas (vērtības) noteikšanai izmantojamās metodes un kārtību, ja darījums noticis starp saistītām personām;

1.6. Likuma normu praktiskās piemērošanas ilustrācijai nepieciešamos piemērus;

1.7. nodokļa maksātāja reorganizācijas gadījumā — nodokļa piemērošanas kārtību;

1.8. pārskata formu un iesniegšanas kārtību par nerezidenta gūto ienākumu Latvijā;

1.9 kārtību un termiņus, kādos nodokļa maksātājs sniedz Valsts ieņēmumu dienestam (turpmāk – VID) informāciju par nerezidentiem izmaksātajām summām, kā arī ieturēto nodokli;

1.10. informācijas sniegšanas kārtību par ieguldījumu fondu un alternatīvo ieguldījumu fondu saņemtajām dividendēm vai dividendēm pielīdzinātu ienākumu, par kuru ir tiesības samazināt ieguldītāja ar uzņēmumu ienākuma nodokli apliekamo bāzi;

1.11. kārtību, kādā kredītiestāde ar uzņēmumu ienākuma nodokli apliekamajā bāzē neietver aizdevumus, kurus tā izsniedz, pamatojoties uz vispārējiem kreditēšanas nosacījumiem, vai kuri izriet no kredītiestāžu darbību regulējošiem normatīvajiem aktiem.

2. Likumā lietotie termini atbilst arī citos likumos lietotajiem terminiem, tai skaitā Komerclikumā lietotajiem terminiem, ja tas nav pretrunā ar Likumu.

3. Likumā lietotais termins “saistīta persona” atbilst likuma “Par nodokļiem un nodevām” lietotajam terminam.

4. Piemērojot Likuma [1.panta](https://m.likumi.lv/ta/id/34094-par-uznemumu-ienakuma-nodokli#p1) divdesmit otro daļu, autortiesību un blakustiesību objektus un subjektus nosaka atbilstoši [Autortiesību likumam](https://m.likumi.lv/ta/id/5138-autortiesibu-likums), kā arī ievēro divpusējo starptautisko līgumu par nodokļu dubultās uzlikšanas un nodokļu nemaksāšanas novēršanu attiecībā uz ienākuma un kapitāla nodokļiem (turpmāk – nodokļu konvencija) noteikumus. Ja ir saņemts maksājums par paša materializētā darba izmantošanu, kuru aizsargā autortiesības, to neuzskata par maksājumu par autortiesību izmantošanu vai tiesībām izmantot autortiesības uz šo darbu.

5. Likuma izpratnē kopējā darba ņēmējiem aprēķinātajā bruto darba samaksā, no kuras samaksāti valsts sociālās apdrošināšanas maksājumi (turpmāk – bruto darba samaksa) ietver pamatalgu, samaksu par nostrādāto laiku vai veikto darba apjomu, regulāras un neregulāras piemaksas un prēmijas, samaksu par atvaļinājumu, darba nespējas lapu A apmaksu, samaksu par darbu svētku dienās un citās dienās, kā arī to atlīdzības daļu, par kuru tiek aprēķināts solidaritātes nodoklis. Bruto darba samaksā tiek iekļauta arī atlīdzība darbiniekam, kurš nosūtīts darbā uz citu valsti (izņemot uz nodokļa maksātāja pastāvīgo pārstāvniecību ārvalstīs), ja iedzīvotāju ienākuma nodoklis un valsts sociālās apdrošināšanas maksājumi tiek veikti Latvijā.

6. Likuma 3.pantā noteikto nodokļa likmi piemēro ar uzņēmumu ienākuma nodokli apliekamajai bāzei (bruto vērtībā), kuru nosaka taksācijas periodā ar nodokli apliekamo objektu (piemēram – izmaksātās dividendes) kopsummu, to neto vērtībā dalot ar koeficientu 0,8 (saskaņā ar Likuma 4.panta devīto daļu) (nodokļa bāzes noteikšanas piemērs – šo noteikumu 1. pielikuma 1.punktā).

7. Lai noteiktu Likuma 4.panta otrās daļas 2.punkta “e” apakšpunktā noteikto ar nodokli apliekamo objektu, darījuma cenu (vērtību) starp saistītām personām, kāda būtu, ja darījums notiktu starp nesaistītām personām, aprēķina:

7.1. veicot šo noteikumu 10. punktā noteikto funkcionālo analīzi;

7.2. piemērojot šo noteikumu 13.-16. punktā noteiktās metodes;

7.3. veicot 11.-12. punktā noteikto salīdzināmības analīzi.

8. Šo noteikumu 13.-16. punktā minēto darījuma tirgus vērtības vai preces (produkta, pakalpojuma, nemateriālā īpašuma un cita darījuma objekta) tirgus cenas noteikšanas metodi izvēlas atkarībā no:

8.1. kontrolētā darījuma ekonomiskās būtības, kas tiek noteikta veicot funkcionālo analīzi atbilstoši 10. punktā noteiktajam;

8.2. ticamas informācijas pieejamību (sevišķi attiecībā par nesaistītu pušu darījumiem vai nesaistītu uzņēmumu finanšu rādītājiem), kas ir nepieciešama, piemērojot izvēlēto metodi vai citas metodes un ekonomiskās analīzes metodes;

8.3. salīdzināmības pakāpi starp kontrolēto darījumu un nekontrolēto darījumu vai nesaistītu uzņēmumu finanšu rādītajiem, iekļaujot izdarīto salīdzināmības korekciju ticamību būtisku atšķirību izslēgšanai starp tiem.

9.Darījumu cenu (vērtību), kāda būtu, ja darījums notiktu starp nesaistītajām personām, nosaka piemērojot vienu no šo noteikumu 13.-16. punktā minētajām metodēm vai minēto metožu ietvaros arī darījuma ekonomiskās analīzes metodes (piemēram, diskontētās naudas plūsmas metodi), ja pēdējo var izmantot saskaņā ar saistītā ārvalstu personas (uzņēmuma) valsts normatīvajiem aktiem.

10. Funkcionālās analīzes ietvaros nosaka saistīto personu darījumā vai komerciālajās vai finanšu attiecībās pastāvošās izpildītās funkcijas, uzņemtos un kontrolētos riskus, izmantotos aktīvus un citus darījumu vai komerciālo vai finanšu attiecību ietekmējošus faktorus.

11. Piemērojot preču (produktu, pakalpojumu) tirgus cenas vai darījuma vērtības noteikšanas metodes, lai noteiktu salīdzināmus darījumus vai salīdzināmus saimnieciskās darbības veicējus un lai noteiktu ienākumus, kurus nodokļu maksātājs būtu saņēmis, vai izdevumus, kuri nodokļu maksātājam nebūtu radušies, nosaka:

11.1. saistītā uzņēmuma darījumā vai darījumu virknē, komerciālajās vai finanšu attiecībās veikto funkciju un ar tām saistīto uzņemto un kontrolēto risku, izmantoto aktīvu salīdzināmību ar attiecīgajā komercdarbības nozarē un līdzīgā ģeogrāfiskajā tirgū esošā neatkarīgā saimnieciskās darbības veicēja līdzīgos darījumos veiktajām funkcijām un ar tām saistītajiem riskiem un izmantotajiem aktīviem, kā arī citus darījumu cenu (vērtību) ietekmējošus faktorus;

11.2. darījuma priekšmeta salīdzināmību, tas ir, saistīta uzņēmuma piegādāto vai iegādāto preču (produktu) vai sniegto vai saņemto pakalpojumu salīdzinājumu ar nesaistītu komersantu attiecīgo darījumu priekšmetu, kā arī citus darījuma cenu (vērtību) ietekmējošus faktorus.

12. Piemērojot kādu no šo noteikumu 10., 11., 12., 13.,  14., 15. vai 16.punktā minētajām darījuma tirgus vērtības vai preces (produkta, pakalpojuma) tirgus cenas noteikšanas metodēm:

12.1. salīdzināmās pamatfunkcijas ir produkta ražošana, izpēte un attīstība, preču tirdzniecība un izplatīšana, reklāma, mārketinga un finansēšanas nodroši­nāšana un citas funkcijas;

12.2. salīdzināmie riski atkarībā no veiktajām funkcijām var būt tirgus riski, kreditoru un debitoru riski, zaudējumu riski, kas saistīti ar preču krājumu uzglabāšanu, valūtas svārstību riski un zaudējumu riski, kas saistīti ar ražošanas iekārtu nolietošanos vai neveiksmīgu ieguldījumu konkrētā produkta pētniecības un attīstības projektā, apdrošināšanas un garantiju riski un citi riski;

12.3. par salīdzināmo darījumu vai komersantu izvēlas, ja ir spēkā vismaz viens no šādiem nosacījumiem:

12.3.1. neviena atšķirība (ja tāda ir) starp salīdzināmiem darījumiem vai starp komersantiem, kas veic šos darījumus, nevar būtiski ietekmēt cenu neierobežotas konkurences apstākļos;

12.3.2. var veikt matemātiskus aprēķinus un pieņemami precīzas finanšu datu korekcijas, lai izslēgtu šādu salīdzināmajos darījumos konstatēto atšķirību būtisku ietekmi.

13. Salīdzināmo nekontrolēto cenu metode:

13.1. metodes būtība – metode, kuras ietvaros salīdzina saistītu personu (uzņēmumu) savstarpējā veiktajā darījumā piemēroto cenu ar saistītas personas (uzņēmuma) un ar to nesaistīta komersanta salīdzināma veikta darījuma cenu vai ar citu nesaistītu komersantu salīdzināma veikta darījuma cenu vai, ja tas ir pietiekami salīdzināmi, ar apkopotu publiski pieejamu informāciju par veiktu nesaistītu komersantu darījumu cenām un citiem cenu ietekmējošiem faktoriem salīdzināmos apstākļos (salīdzināmo nekontrolēto cenu metodes piemērs – šo noteikumu 2.pielikuma 1.punktā);

13.2. metodi piemēro, ja tiek veikti darījumi ar precēm vai pakalpojumiem, kuru cenas ir salīdzināmas ar nesaistītu personu darījumu cenām, vai ja ir iespējams veikt pietiekami precīzas korekcijas, lai izslēgtu darījumu atšķirību būtisku ietekmi uz darījuma vērtību vai preces, produkta vai pakalpojuma cenu.”

14. Tālākpārdošanas cenu metode:

14.1. metodes būtība – metode pamatojas uz cenu, par kādu preces (produktus), kas iegādātas no saistīta uzņēmuma, tiek pārdotas tālāk nesaistītam komersantam. Minēto cenu samazina par bruto peļņu, no kuras tālākpārdevējam būtu jāsedz pārdošanas un administrācijas izmaksas, gūstot atbilstošu peļņu vai peļņas normu, ņemot vērā darījuma nodrošināšanai veiktās funkcijas, ar tām saistītos riskus, izmantotos aktīvus un citus darījuma vērtību ietekmējošus faktorus. Tas, kas paliek pāri pēc bruto peļņas atņemšanas un citām nepieciešamajām izmaksu korekcijām, kas izdarītas atbilstoši noteikumu 12.3.apakšpunktam, uzskatāms par darījuma tirgus vērtību (vai preces, produkta tirgus cenu) (tālākpārdošanas cenu metodes piemērs – šo noteikumu 1.pielikuma 2.punktā);

14.2. metodi piemēro tālākpārdevēja preču iegādes darījumiem, ja tālāk-pārdevējs pārdod preci tālāk nesaistītai personai, ievērojami nepalielinot preces vērtību un saglabājot tās identitāti.

15. Izmaksu pieskaitīšanas metode:

15.1. metodes būtība – metode, ar kuru darījuma tirgus cena tiek noteikta piegādātāja pārdotās produkcijas vai sniegto pakalpojumu tiešām un netiešām izmaksām, kas saistītas ar produkta piegādi vai pakalpojuma sniegšanu saistītam uzņēmumam, pieskaitot atbilstošu izmaksu uzcenojumu, kādu piegādātājs piemērotu salīdzināmā darījumā ar nesaistītu komersantu, ņemot vērā darījuma nodrošināšanai veiktās funkcijas, ar tām saistītos riskus, izmantotos aktīvus un citus darījumu cenu ietekmējošus faktorus (izmaksu pieskaitīšanas metodes piemērs šo noteikumu 1.pielikuma 3.punktā);

15.2. metodi piemēro preču (produktu) piegādātāja (ražotāja) vai pakalpo-jumu sniedzēja darījumiem, ja attiecīgajos darījumu priekšmetos nav ieguldīts nozīmīgs un unikāls nemateriālais īpašums.”

16. Darījumu tīrās peļņas metode:

16.1. metodes būtība – metode, kurā darījumu vērtība (preces, produkta vai pakalpojuma cena) tiek noteikta, izvērtējot tīro peļņu pret atbilstošu bāzi (piemēram, izmaksas, ieņēmumi, aktīvi un cita atbilstoša bāze), ņemot vērā darījuma nodrošināšanai veiktās funkcijas, ar tām saistītos riskus, izmantotos aktīvus un citus darījumu vērtību vai preces cenu ietekmējošus faktorus (darījumu tīrās peļņas metodes piemērs – šo noteikumu 1.pielikuma 4.punktā);

16.2. metodi piemēro līdzīgi kā tālākpārdošanas cenu metodi vai izmaksu pieskaitīšanas metodi (šo noteikumu 14. un 15.punktā minētajos gadījumos), ja kontrolētā darījuma tiešo un netiešo izmaksu uzcenojumu vai bruto peļņas normas salīdzināšana ar nesaistītu komersantu attiecīgajiem finanšu rādītājiem nesniedz pietiekami ticamu un ar darījuma cenas (vērtību) ietekmējošajiem faktoriem (šo noteikumu 11. un 12.punkts) pamatotu rezultātu.”

17. Piemērojot šo noteikumu 10., 11., 12., 13.,  14., 15. vai 16. punktā minētās darījuma tirgus cenas (vērtības) (preces (produkta), pakalpojuma, nemateriālā īpašuma un citu darījuma priekšmeta tirgus cenas (vērtības)) noteikšanas un ekonomiskās analīzes metodes un lai izprastu minēto metožu piemērus, veicot un pārbaudot funkcionālo analīzi un salīdzināmības analīzi, kā arī, lai veicinātu sadarbību starp nodokļu maksātāju un nodokļu administrāciju un novērstu dubulto nodokļu aplikšanu un lai pamatotu specifisku kontrolēto darījumu vai komerciālo vai finanšu attiecību ekonomisko būtību un to dokumentēšanu (pakalpojumi, izmaksu ieguldījumu vienošanās, nemateriālā īpašuma darījumi, restrukturizācija), var izmantot Ekonomiskās sadarbības un attīstības organizācijas dokumentu “Transfertcenu noteikšanas vadlīnijas daudznacionāliem komersantiem un nodokļu administrācijām” tiktāl, ciktāl izmantojot minēto dokumentu, netiek radīti Latvijas normatīvajos aktos neregulēti nodokļu maksātāja un nodokļu administrācijas tiesības un pienākumi.”

18. Piemērojot Likuma 4.panta otrās daļas 2.punkta “g” apakšpunktu, nerezidenta pastāvīgā pārstāvniecība, kura izbeidz savu darbību Latvijā ar uzņēmumu ienākuma nodokli apliekamajā bāzē ietver visu aktīvu vērtību, no kuras atskaita to aktīvu atlikušo uzskaites vērtību, kuras pastāvīgajai pārstāvniecībai tās saimnieciskās darbības nodrošināšanai bija nodevis galvenais uzņēmums. Minētā norma nav piemērojama, ja galvenais uzņēmums veicis reorganizāciju un izpildās likuma 18.pantā noteiktie nosacījumi.

19. Piemērojot Likuma 4.panta divpadsmito daļu nerezidenta pastāvīgā pārstāvniecība ar tās darbību saistītos ieņēmumus un izdevumus un attiecīgi aktīvus un pasīvus uzņēmumu ienākuma nodokļa vajadzībām uzskaita nodalīti no nerezidenta, kura pastāvīgā pārstāvniecība tā ir.

20. Nosakot pastāvīgās pārstāvniecības apliekamo ienākumu, tās peļņu samazina arī par nerezidenta, kura pastāvīgā pārstāvniecība tā ir, darījumos ar citām personām, rezidentiem vai nerezidentiem, faktiski izmaksāto izdevumu vai izdevumu daļas summu, kas ir tieši saistīti ar pastāvīgās pārstāvniecības saimniecisko darbību. Tomēr peļņu var samazināt tikai tad, ja minētie izdevumi ir apstiprināti ar attaisnojuma dokumentiem, un tikai tādā apmērā, kādā tie ir attiecināmi uz pastāvīgās pārstāvniecības saimniecisko darbību.

21. Par ienākumu, kas taksācijas periodā izņemts no pastāvīgās pārstāvniecības, uzskatāmi:

21.1. jebkuri pastāvīgās pārstāvniecības maksājumi nerezidentam, kura pastāvīgā pārstāvniecība tā ir, kuri nav šo noteikumu 19.punktā minētie ar pastāvīgās pārstāvniecības saimniecisko darbību saistītie nerezidenta izdevumi, vai šo noteikumu 20. punktā minētā atlīdzība par piegādātajām precēm;

21.2. par ienākumu, kas taksācijas periodā izņemts no pastāvīgās pārstāvniecības, uzskatāmi arī nerezidenta, kurš Latvijā izmanto pastāvīgo pārstāvniecību tieši gūtie ienākumi, kas attiecināmi uz šī nerezidenta pastāvīgo pārstāvniecību Latvijā.

22. Par ienākumu, kas taksācijas periodā izņemts no pastāvīgās pārstāvniecības, nav uzskatāmi nerezidenta – bankas pastāvīgās pārstāvniecības Latvijā procentu maksājumi nerezidentam, kura pastāvīgā pārstāvniecība tā ir, ja tie nepārsniedz summu, kas būtu vienāda ar procentu maksājumiem par šiem naudas līdzekļiem, piemērojot likmi, kura vienāda ar Londonas starpbanku piedāvājuma (LIBOR) likmi procentu samaksas dienā un kurai pieskaitīti trīs procenti.

23. Par ienākumu, kas taksācijas periodā izņemts no pastāvīgās pārstāvniecības, nav uzskatāma summa, kas nepārsniedz 10 procentus no šo noteikumu 21.1.apakšpunktā minētajiem jebkuriem pastāvīgās pārstāvniecības maksājumiem nerezidentam, ja pastāvīgās pārstāvniecības rīcībā ir nerezidenta izsniegts rakstisks apstiprinājums, ka šie maksājumi ir nepieciešami nerezidenta vispārējo administratīvo un operatīvo izdevumu segšanai, kas ir tieši saistīti ar pastāvīgās pārstāvniecības saimniecisko darbību, un nav iekļauti šo noteikumu 24.punktā minēto preču pašizmaksā.

24. Piemērojot Likuma 4.panta četrpadsmito daļu, ja nerezidents piegādā (nodod) tā pastāvīgajai pārstāvniecībai preces tālākpārdošanai Latvijā, pastāvīgā pārstāvniecība peļņas vai zaudējumu aprēķina izdevumos uzrāda summu, kādu par piegādātajām precēm maksātu neatkarīgs komersants starpniekam (nevis galējam preces tirgotājam), kas darbojas neatkarīgi no nerezidenta un iepērk minētās preces par tirgus cenām. Atlīdzību, ko patstāvīgā pārstāvniecība maksā tā galvenajam uzņēmumam par piegādātajām precēm ir uzskatāma par izdevumu, kas saistīts ar saimnieciskās darbības nodrošināšanu un netiek ietverta ar uzņēmumu ienākuma nodokli apliekamajā bāzē kā peļņas sadale(pastāvīgās pārstāvniecības ar uzņēmumu ienākuma nodokli apliekamo objektu izvērtēšanas piemēri – šo noteikumu 1.pielikuma 2.punktā)*.*

25. Šo noteikumu 20.punktā minētais attiecas arī uz darījumiem ar citām galvenā uzņēmuma struktūrvienībām (patstāvīgajām pārstāvniecībām) ārpus Latvijas.

26. Atbilstoši Likuma 4.panta ceturtajai daļai ar uzņēmumu ienākuma nodokli apliekamu objektu ar nodokli apliekamajā bāzē iekļauj tad, kad tiek izveidotas saistības, neatkarīgi no maksājuma veikšanas brīža.

27. Likuma [5.panta](https://m.likumi.lv/ta/id/34094-par-uznemumu-ienakuma-nodokli#p3) pirmo daļu piemēro, ja nerezidents gūst ieņēmumus Latvijā, neizmantojot pastāvīgo pārstāvniecību Latvijā. Likuma [5.panta](https://m.likumi.lv/ta/id/34094-par-uznemumu-ienakuma-nodokli#p3) pirmajā daļā minētie rezidenta vai pastāvīgās pārstāvniecības maksājumi nerezidentam neatkarīgi no minēto maksājumu veikšanas vietas ir uzskatāmi par nerezidenta Latvijā gūtajiem ieņēmumiem. Atkarībā no tā, vai nerezidentam ir pastāvīgā pārstāv­niecība Latvijā vai nav, vienus un tos pašus maksājumus var aplikt ar nodokļiem atšķirīgos veidos. No nerezidentam izmaksātā ienākuma nodokli ietur izmaksātājs, savukārt nerezidenta pastāvīgā pārstāvniecība ir uzņēmumu ienākuma nodokļa maksātāja. Nodokļa ieturēšana no nerezidenta ienākuma neatbrīvo nerezidentu no tiesībām un pienākumiem, kas rodas sakarā ar pastāvīgās pārstāvniecības esamību atbilstoši likumā “Par nodokļiem un nodevām” noteiktajiem kritērijiem (Likuma 5. panta pirmās daļas piemērošanas piemēri – šo noteikumu 1.pielikuma 3.punktā).

28. No Likuma [5.panta](https://m.likumi.lv/ta/id/34094-par-uznemumu-ienakuma-nodokli#p3) pirmajā daļā minētajiem maksājumiem pēc noteik­tajām likmēm nodokli maksā nerezidents, bet rezidents nodokli tikai ietur un iemaksā budžetā. Nodokli ietur un iemaksā budžetā arī tie nodokļu maksātāji (izņemot fiziskās personas) un patstāvīgās pārstāvniecības, kuri saskaņā ar Likuma 2.panta otro daļu nemaksā uzņēmumu ienākuma nodokli (t.sk., ieguldījumu fondi, alternatīvo ieguldījumu fondi u.c.).

29. Atbilstoši Likuma 5.panta pirmās daļas 1.punktam pakalpojumu kvalificē kā konsultatīvo pakalpojumu, ņemot vērā tā ekonomisko saturu un būtību, nevis tikai juridisko formu, ietverot arī dažādu veidu izstrādņu un materiālu (aprēķinu, projektu, biznesa plānu) sagatavošanu, informācijas sniegšanu par izmaiņām grāmatvedības pro­grammās, tirgus izpētē un reklāmā, iekārtu un ražošanas tehnoloģiju tirgū un citos jautājumos, kas saistīti ar saimnieciskās darbības veicēja stratēģisko attīstību, produkcijas ražošanu un realizāciju, saimnieciskās darbības veicēja ekonomiskās darbības izpēte.

30. Ja izmaksātājs nerezidentam izmaksā Likuma 5.panta pirmās daļas 1. un 2.punktā noteiktos maksājumus, bet nodokļu līgumā ir noteikta šo maksājumu aplikšana pēc samazinātās likmes vai ir noteikts atbrīvojums no aplikšanas ar nodokli Latvijā, maksājuma saņēmējs kopā ar pārskata gada pēdējā mēneša uzņēmumu ienākuma nodokļa deklarāciju iesniedz izmaksātājam aizpildītu noteikta parauga rezidenta apliecību–iesniegumu nodokļu atvieglojumu piemērošanai vai attiecīgu dokumentu atbilstoši Ministru kabineta noteikumiem, kas nosaka kārtība, kādā piemērojami starptautiskajos līgumos par nodokļu dubultās uzlikšanas un nodokļu nemaksāšanas novēršanu noteiktie nodokļu atvieglojumi.

31. Piemērojot Likuma 5. panta pirmās daļas 2. punktu, ar Latvijā esoša īpašuma atsavināšanu saprot arī nekustamā īpašuma ieguldīšanu pamatkapitālā.

32. Nerezidents, kurš atsavina Latvijā esošu nekustamo īpašumu citai personai, kurai nav pienākums ieturēt uzņēmumu ienākuma nodokli, ir tiesīgs nepiemērot Likuma 5.panta trešo daļu, ja nerezidents atbilstoši šo noteikumu 5.punktam 30 dienu laikā no nekustamā īpašuma atsavināšanas dienas iesniedz VID aizpildītu šo noteikumu 33.punktā minēto pārskatu par nodokļa aprēķinu nerezidentam un veic nodokļa nomaksu par gūto ienākumu piemērojot 20 procentu nodokļa likmi.

33. Piemērojot likuma 5. panta ceturto  daļu, nodokļa maksātājs, kas ir Eiropas Savienības dalībvalsts rezidents vai tādas valsts rezidents, ar kuru Latvijai ir noslēgta un stājusies spēkā nodokļu konvencija, un kas guvis Likuma [5. panta](https://m.likumi.lv/ta/id/34094-par-uznemumu-ienakuma-nodokli#p3) pirmās daļas 1. un 2.punktā minēto ieņēmumu (tajā skaitā ieņēmumu no Likuma [5.panta](https://m.likumi.lv/ta/id/34094-par-uznemumu-ienakuma-nodokli#p3) otrās  daļas nosacījumiem atbilstošas kapitāla daļu atsavināšanas, akciju atsavināšanas vai cita veida līdzdalības atsavināšanas, no kura izmaksas brīdī ir ieturēts uzņēmumu ienākuma nodoklis 3 procentu apmērā un ieskaitīts budžetā Likumā noteiktajā kārtībā, vai minēto nodokli valsts budžetā iemaksāja pats nerezidents), vai tā pilnvarotā persona, ir tiesīgs VID iesniegt pārskatu par nodokļa aprēķinu nerezidentam ņemot vērā ar gūto ieņēmumu saistīto izdevumu apmēru (3.pielikums).

34. Pārskata par uzņēmumu ienākuma nodokļa aprēķinu nerezidentam aizpildīšanas kārtība:

34.1. I nodaļas 1. tabulas "Uzņēmumu ienākuma nodokļa aprēķins ienākumam, kas gūts no nekustamā īpašuma atsavināšanas" aizpildīšanas kārtība (aizpilda, ja gūts ienākums no nekustamā īpašuma atsavināšanas, vai no Likuma [5. panta](https://m.likumi.lv/ta/id/34094-par-uznemumu-ienakuma-nodokli#p3) otrās daļas nosacījumiem atbilstošas kapitāla daļu atsavināšanas, akciju atsavināšanas vai cita veida līdzdalības atsavināšanas):

34.1.1. 1. ailē "Nekustamā īpašuma kadastra Nr." norāda atsavinātā nekustamā īpašuma zemesgrāmatā norādīto kadastra numuru vai kadastra apzīmējumu. Ja kapitāla daļas, akcijas vai cita veida līdzdalība tiek atsavināta saskaņā ar Likuma [5. panta](https://m.likumi.lv/ta/id/34094-par-uznemumu-ienakuma-nodokli#p3) otro daļu, norāda datus, kas ļauj identificēt minēto līdzdalību;

34.1.2. 2. ailē "Ieņēmumi no nekustamā īpašuma atsavināšanas vai līdzdalības atsavināšanas" norāda līgumā noteikto atlīdzības summu par atsavināto nekustamo īpašumu vai par kapitāla daļu, akciju vai cita veida līdzdalības atsavināšanu;

34.1.3. 3. ailē "Atlikusī nekustamā īpašuma vērtība finanšu grāmatvedībā vai līdzdalības daļas iegādes vērtība" taksācijas perioda sākumā, kurā nekustamais īpašums tika atsavināts. Ja nekustamais īpašums, skaitot no tā iegādes dienas, ir uzskaitīts kā ieguldījumu īpašums un finanšu grāmatvedībā tam netika rēķināts nolietojums, 3. ailē norāda šī īpašuma iegādes vērtību. Ja ienākums gūts no kapitāla daļu, akciju vai cita veida līdzdalības, vai zemes atsavināšanas, 3. ailē norāda kapitāla daļu, akciju vai cita veida līdzdalības, vai zemes iegādes vērtību;

34.1.4. 4. ailē "Citi ar nekustamā īpašuma vai līdzdalības atsavināšanu tieši saistītie izdevumi" norāda ar nekustamā īpašuma atsavināšanu tieši saistītus ar attaisnojuma dokumentiem pamatotus izdevumus, piemēram, par zvērināta notāra pakalpojumiem, ja nodokļa maksātājam ir bijuši šādi izdevumi. Nekustamā īpašuma atsavināšanu vērtē kā atsevišķa ilgtermiņa ieguldījuma atsavināšanu un izdevumos, par kuriem tiek samazināti ieņēmumi no nekustamā īpašuma atsavināšanas, netiek iekļauti kārtējie izdevumi, kas saistīti ar šī nekustamā īpašuma uzturēšanu un ekspluatāciju, piemēram, telpu kosmētiskais remonts, komunālie maksājumi, apsaimniekošanas izdevumi, nekustamā īpašuma nodokļa maksājumi;

34.1.5. [5.](https://m.likumi.lv/doc.php?id=139741#n5)ailē "Ar nodokli apliekamais objekts" norāda ar nodokli apliekamo ienākumu, kas gūts no nekustamā īpašuma vai no kapitāla daļu, akciju vai cita veida līdzdalības atsavināšanas pielīdzinot to sadalītajai peļņai (bruto), piemērojot šādu formulu: 2. aile – 3. aile – 4. aile;

34.1.6. 6. ailē "Aprēķinātais nodoklis, piemērojot 20 % likmi" norāda no nekustamā īpašuma vai no kapitāla daļu, akciju vai cita veida līdzdalības atsavināšanas ienākuma aprēķināto uzņēmumu ienākuma nodokļa summu, piemērojot 20 % likmi;

34.1.7. 7. ailē "Aprēķinātais nodoklis, piemērojot 3 % likmi" norāda no nekustamā īpašuma vai no kapitāla daļu, akciju vai cita veida līdzdalības atsavināšanas ieņēmumiem aprēķināto uzņēmumu ienākuma nodokļa summu, piemērojot 3 % likmi;

34.1.8. 8. ailē "Samaksātais nodoklis saskaņā ar Likuma [5. panta](https://m.likumi.lv/ta/id/34094-par-uznemumu-ienakuma-nodokli#p3) pirmās daļas 2. punktu" norāda ieturēto un valsts budžetā ieskaitīto uzņēmumu ienākuma nodokli no atlīdzības par Latvijā esoša nekustamā īpašuma, vai no kapitāla daļu, akciju vai cita veida līdzdalības atsavināšanas, piemērojot uzņēmumu ienākuma nodokļa likmi 3 % apmērā no nerezidentam izmaksātās summas;

34.1.9. 9. ailē "Pārmaksa" norāda nerezidentam atmaksājamo uzņēmumu ienākuma nodokļa summu, kas veidojas kā starpība starp ieturēto uzņēmumu ienākuma nodokli no bruto ieņēmumiem un aprēķināto uzņēmumu ienākuma nodokli no gūtā ienākuma, piemērojot šādu formulu: 8. aile – 6. aile;

34.2. II nodaļas 2. tabulas "Uzņēmumu ienākuma nodokļa aprēķins ienākumam, kas gūts no vadības un konsultatīvajiem pakalpojumiem" aizpildīšanas kārtība:

34.2.1. 1. ailē "Gūtie ieņēmumi" norāda līgumā noteikto atlīdzības summu par vadības un konsultatīvajiem pakalpojumiem;

34.2.2. 2. ailē "Tieši saistītie izdevumi" norāda ar ieņēmumu gūšanu tieši saistītos un ar attaisnojuma dokumentiem pamatotos izdevumus. Ja izdevumi attiecināmi gan uz Latvijā sniegtajiem vadības un konsultatīvajiem pakalpojumiem, gan uz citiem darījumiem, tad ar nodokli apliekamo ienākumu samazina par to izdevumu daļu, kas attiecas uz minētajiem ieņēmumiem, ja tos var pamatoti nodalīt (ar konsultatīvajiem pakalpojumiem tieši saistīto izdevumu attiecināšanas piemērs – šo noteikumu 1.pielikuma 4.punktā);

34.2.3. ailē "Ar nodokli apliekamais objekts" norāda ar nodokli apliekamo ienākumu, kas gūts no vadības un konsultatīvajiem pakalpojumiem, pielīdzinot to sadalītajai peļņai (bruto), ko aprēķina, izmantojot formulu: 1. aile – 2. aile;

34.2.4. 4. ailē "Aprēķinātais nodoklis, piemērojot 20 % likmi" norāda uzņēmumu ienākuma nodokļa summu (piemērojot 20 procentu likmi), kura aprēķināta ienākumam, kas gūts no vadības un konsultatīvajiem pakalpojumiem;

34.2.5. 5. ailē "Aprēķinātais nodoklis" norāda uzņēmumu ienākuma nodokļa summu, kura aprēķināta ieņēmumiem, kas gūti no vadības un konsultatīvajiem pakalpojumiem;

34.2.6. 6. ailē "Samaksātais nodoklis saskaņā ar Likuma 5.panta pirmās daļas 1.punktu vai 5. punktu*"* norāda ieturēto un valsts budžetā ieskaitīto uzņēmumu ienākuma nodokli no vadības un konsultatīvajiem pakalpojumiem;

34.2.7. 7. ailē "Pārmaksa" norāda nerezidentam atmaksājamo uzņēmumu ienākuma nodokļa summu, kas veidojas kā starpība starp ieturēto un valsts budžetā ieskaitīto uzņēmumu ienākuma nodokli no bruto ieņēmumiem un aprēķināto uzņēmumu ienākuma nodokli no gūtā ienākuma, pielīdzinot to sadalītajai peļņai, izmantojot formulu: 4. aile – 6. aile.

35. Vienlaikus ar šo noteikumu 33*.*punktā minēto pārskatu nerezidents iesniedz:

35.1. attiecīgās valsts uzņēmumu reģistra izsniegtu dokumentu, kas pamato nodokļa maksātāja paraksta tiesības;

35.2. pilnvaras oriģinālu, kas atbilst šo noteikumu 36.punktā minētajiem nosacījumiem, ja pārskatu par nodokļa aprēķinu iesniedz pilnvarotā persona;

35.3. ja nodokļa maksātājs aizpilda šo noteikumu 28.punktā minētā pārskata I nodaļu:

35.3.1. dokumentus, kas apliecina nekustamā īpašuma vai kapitāla daļu, akciju vai cita veida līdzdalības iegādi un atsavināšanu, kā arī apliecina iegādes un atsavināšanas vērtību;

35.3.2. dokumentus, kas apliecina ar atsavināšanu tieši saistītos izdevumus;

35.3.3. dokumentus, kas apliecina veikto un apmaksāto kapitālo ieguldījumu vērtību attiecīgajā nekustamajā īpašumā (ja tāds ir veikts);

35.3.4. nerezidenta apliecinājumu, ka nekustamais īpašums no tā iegādes brīža nav uzskaitīts kā pamatlīdzeklis (izņemot zemi) un ka sniegtā informācija ir patiesa. Papildus tam nerezidents iesniedz informāciju par to, kur ir publiski pieejams nerezidenta attiecīgā gada pārskats, kurā minētā uzskaite ir atspoguļota;

35.3.5. attiecīgās valsts nodokļu administrācijas izsniegtu izziņu nerezidentam, kas apstiprina rezidences statusu, skaitot no dienas, kurā saņemts maksājums par nekustamo īpašumu, līdz izziņas izsniegšanas dienai;

35.3.6. citu informāciju, kas ietekmē nekustamā īpašuma vai kapitāla daļu, akciju vai cita veida līdzdalības vērtību nodokļa aprēķināšanai;

35.3.7. apliecinājumu, ka sniegtā informācija ir patiesa;

35.4. ja nodokļa maksātājs aizpilda šo noteikumu 28.punktā minētā pārskata II nodaļu:

35.4.1. noslēgto līgumu, kas pamato veikto darījumu un samaksas kārtību;

35.4.2. dokumentus un citu informāciju, kas apliecina ar ienākuma gūšanu tieši saistītos izdevumus;

35.4.3. attiecīgās valsts nodokļu administrācijas izsniegtu izziņu nerezidentam, kas apstiprina rezidences statusu, skaitot no dienas, kurā saņemts maksājums, līdz izziņas izsniegšanas dienai;

35.4.4. apliecinājumu, ka sniegtā informācija ir patiesa.

36. Nodokļa maksātāja – nerezidenta pilnvarotā persona var būt fiziska vai juridiska persona, kas darbojas saskaņā ar kādu no šādām pilnvarām:

36.1. pilnvaras izdevēja valstī izsniegtu un legalizētu pilnvaru, ja [Dokumentu legalizācijas likums](https://m.likumi.lv/ta/id/155411-dokumentu-legalizacijas-likums) nenosaka citādi;

36.2. Eiropas Savienības dalībvalstī, Eiropas Ekonomikas zonas valstī vai Šveices Konfederācijā izsniegtu notariāli apliecinātu pilnvaru;

36.3. pilnvaras izdevēja valstī izsniegtu notariāli apliecinātu pilnvaru atbilstoši līguma nosacījumiem, ja Latvijas Republika ar šo valsti ir noslēgusi divpusēju vai daudzpusēju līgumu par tiesisko palīdzību un tiesiskajām attiecībām.

37. Ja VID ir atļāvis nepiemērot Likuma 5.panta sesto daļu, no maksājumiem nerezidentam attiecīgi ieturams nodoklis atbilstoši Likuma 5.panta pirmās daļas 1. un 2. punktam.

38. Ja personai, kas atrodas, ir izveidota vai nodibināta beznodokļu vai zemu nodokļu valstī vai teritorijā, ir atvērts konts Latvijas Republikā reģistrētā kredītiestādē un attiecīgā persona no minētā konta veic maksājumus, kuru saņēmējs ir cita persona, kas atrodas, ir izveidota vai nodibināta beznodokļu vai zemu nodokļu valstī vai teritorijā, tad uzskata, ka minētos maksājumus veic Latvijas nodokļu maksātājs un attiecībā uz tiem ir piemēro­jama Likums [5.panta](https://m.likumi.lv/ta/id/34094-par-uznemumu-ienakuma-nodokli#p3) pirmās daļas 3.punkts.

39. Ja Latvijas nodokļa maksātāja maksājumi personām, kuras atrodas, ir izveidotas vai nodibinātas beznodokļu vai zemu nodokļu valstī vai teritorijā, nav atbrīvoti no nodokļa ieturēšanas saskaņā ar Likuma [5.panta](https://m.likumi.lv/ta/id/34094-par-uznemumu-ienakuma-nodokli#p3) sesto daļu, bet Latvijas nodokļu maksātājs uzskata, ka maksājumu mērķis nav mākslīgi samazināt uzņēmumu ienākuma nodokļa bāzi Latvijā un attiecībā uz šiem maksājumiem minētajām personām ir piemērojama Likuma [5.panta](https://m.likumi.lv/ta/id/34094-par-uznemumu-ienakuma-nodokli#p3) devītā daļa, nodokļu maksātājs VID pirms maksā­jumu veikšanas iesniedz iesniegumu–pieprasījumu (4*.*pielikums) par Likuma [5.panta](https://m.likumi.lv/ta/id/34094-par-uznemumu-ienakuma-nodokli#p3) sestās daļas nepiemērošanu attiecībā uz viņa maksājumiem minētajām personām.

40. Šo noteikumu 39.punkts neattiecas uz šādiem maksājumiem:

40.1. par konsultatīvajiem pakalpojumiem (Likuma 5.panta pirmās daļas 1.punkts);

40.2. dividendēm (Likuma 5.panta sestā daļa);

40.3. procentu maksājumiem (Likuma 5.panta astotās daļas 1.punkts);

40.4. par intelektuālo īpašumu (Likuma 5.panta astotās daļas 2.punkts).

41. Šo noteikumu 39.punktā minētajā iesniegumā–pieprasījumā nodokļu maksātājs norāda darījuma raksturu, būtību un piemērojamās cenas, paskaidro, kādi apstākļi ir noteikuši nepieciešamību veikt darījumu ar personu vienā no minētajām valstīm vai teritorijām, apliecina, ka minētais darījums nenotiek, lai samazinātu Latvijas nodokļu maksātāja apliekamo ienākumu vai lai nemaksātu nodokļus Latvijā, un ka Latvijas nodokļu maksātājs vai ar Latvijas nodokļu maksātāju saistītās personas vai komersants (vai pastāvīgā pārstāvniecība) nav tieši vai netieši līdzdalībnieki personā – maksājumu saņēmējā, dokumentāri identificē personas, kuras tieši vai netieši (izmantojot līdzdalību citā personā, vairākās citās personās vai citā veidā) ir personas – maksājumu saņēmējas faktiskie īpašnieki, kā arī sniedz jebkuru citu būtisku informāciju, kas VID atvieglo lēmuma pieņemšanu. Ja VID pieprasa, nodokļu maksātājs pēc darījuma veikšanas iesniedz dokumentus (piemē­ram, līgumus, muitas deklarācijas, preču transporta pavadzīmes) vai to kopijas, kas apstiprina darījuma faktisko izpildi.

42. Nodokļu maksātājs ir tiesīgs neieturēt nodokli tikai pēc VID rakstiskas atļaujas saņemšanas neieturēt nodokli no atļaujā norādītajiem maksājumiem vai no maksājumiem par atļaujā minēto darījumu izpildi.

43. VID izskata šo noteikumu 39.punktā minēto iesniegumu–pieprasījumu un ne vēlāk kā 30 dienu laikā pēc tā saņemšanas izsniedz nodokļu maksātājam rakstisku atļauju neieturēt nodokli vai atteikumu izsniegt minēto atļauju.

44. Neatkarīgi no šo noteikumu 40.2.apakšpunktā minētā, dividendes tiek iekļautas arī nodokļa maksātāja – maksājuma veicēja ar uzņēmumu ienākuma nodokli apliekamajā bāzē saskaņā ar Likuma 4.panta otras daļas 1.punktu taksācijas periodā, kurā tās aprēķinātas.

45. Šo noteikumu 43.punktā minētajā atļaujā VID norāda, uz kādiem maksājumiem attiecas izsniegtā atļauja, un atļaujas derīguma termiņu. VID Latvijas nodokļu maksā­tājam nedrīkst izsniegt vispārēju atļauju, kas piemērojama attiecībā uz visiem nodokļu maksātāja veicamajiem maksājumiem, nenorādot konkrētus darījumus un to dalībniekus (maksājumu saņēmējus).

46. Piemērojot Likuma [5.panta](https://m.likumi.lv/ta/id/34094-par-uznemumu-ienakuma-nodokli#p3) devīto daļu un nosakot, vai šajā panta daļā minētie maksājumi netiek veikti, lai samazinātu nodokļu maksātāja ar nodokli apliekamo bāzi un nemaksātu vai samazinātu Latvijā maksājamos nodokļus, VID ņem vērā:

46.1. vai maksājumu veikšana pamatojas uz reālu ekonomisko darbību;

46.2. vai nodokļu maksātājam nepieciešamība veidot ekonomiskus sakarus ar personām, kuras atrodas, ir izveidotas vai nodibinātas beznodokļu vai zemu nodokļu valstīs vai teritorijās, izriet no viņa veicamās saimnieciskās darbības specifikas;

46.3. vai darījuma vērtība būtu līdzvērtīga vērtībai, ja maksājumu saņēmējs būtu Latvijas nodokļu maksātājs – rezidents vai pastāvīgā pārstāv­niecība Latvijā;

46.4. vai nodokļu maksātājs, vai ar to saistītas personas nav tiešs vai netiešs līdzdalībnieks juridiskā personā, kas atrodas, ir izveidota vai nodibināta beznodokļu vai zemu nodokļu valstī vai teritorijā;

46.5. vai Latvijas nodokļu maksātājs un persona, kas atrodas, ir izveidota vai nodibināta beznodokļu vai zemu nodokļu valstī vai teritorijā, nav uzskatāmi par saistītām personām;

46.6. citus faktiskos apstākļus, kādos notiek attiecīgie darījumi, vai nosacījumus, kuri tos ietekmē un uz kuriem pamatojoties var tikt pieņemts lēmums par nodokļa neieturēšanu saskaņā ar Likuma [5.panta](https://m.likumi.lv/ta/id/34094-par-uznemumu-ienakuma-nodokli#p3) devīto daļu.

47. Ja, piemērojot Likuma [5.panta](https://m.likumi.lv/ta/id/34094-par-uznemumu-ienakuma-nodokli#p3) devīto daļu, VID ir veicis šo noteikumu 43.punktā minēto pārbaudi attiecībā uz nodokļu maksā­tāja veiktajiem maksājumiem nerezidentiem un ir paredzams, ka nodokļu maksātāja veiktie darījumi nākotnē būs vienveidīgi un darījumā iesaistītie dalīb­nieki taksācijas perioda laikā būs vienas un tās pašas personas, VID ir tiesīgs izsniegt atļauju neieturēt nodokli no maksājumiem konkrētam nerezidentam, nosakot atļaujai derīguma termiņu, kas nepārsniedz 12 mēnešus.

48. VID nedrīkst bez pamatojuma atteikt nodokļu maksātājam izsniegt atļauju neieturēt nodokli saskaņā ar Likuma [5.panta](https://m.likumi.lv/ta/id/34094-par-uznemumu-ienakuma-nodokli#p3) devīto daļu, ja nodokļu maksātājs ir pierādījis, ka ir izpildītas Likuma 5[.panta](https://m.likumi.lv/ta/id/34094-par-uznemumu-ienakuma-nodokli#p3) devītās daļas prasības un tās šo noteikumu prasības, kuru izpilde ir nepieciešama, lai saņemtu minēto atļauju.

49. VID ir tiesības anulēt šo noteikumu 43.punktā minēto atļauju, ja nodokļu administrēšanas procesā ir iegūta pamatota infor­mācija, kas liecina par darījuma patieso apstākļu slēpšanu. Ja VID, piemērojot Likuma [5.panta](https://m.likumi.lv/ta/id/34094-par-uznemumu-ienakuma-nodokli#p3) devīto daļu, anulē izsniegto atļauju neieturēt nodokli, nokavētajam nodokļa maksājumam pamatparāda palielinājumu un nokavējuma naudu aprēķina, sākot ar dienu, kurā veikts maksājums, no kura bija jāietur nodoklis.

50. Piemērojot Likuma 5.panta vienpadsmito daļu, ja izmaksātājs no maksājumiem nerezidentam nav ieturējis nodokli noteiktajā apmērā vai nevarēja ieturēt, izmaksātājs aprēķina maksājamo nodokļa summu saskaņā ar šo noteikumu 44.punktu, un veic samaksu līdz pēctaksācijas perioda 20.datumam.

51. Šo noteikumu 44.punktā budžetā maksājamais uzņēmumu ienākuma nodoklis tiek aprēķināts nerezidentam izmaksāto summu dalot ar koeficientu 0,8 un reizinot ar nodokļa likmi 20 procentu apmērā (nodokļa bāzes noteikšanas, ja veikts maksājums nerezidentam, piemērs – šo noteikumu 5.pielikuma 1.punktā).

52. Lai novērstu, ka viens un tas pats ienākums tiek aplikts ar uzņēmumu ienākuma nodokli vairākas reizes un nodrošinātu Padomes 2011.gada 30.novembra direktīvas Nr.2011/96/ES par kopējo sistēmu nodokļu uzlikšanai, ko piemēro mātesuzņēmumiem un meitasuzņēmumiem, kuri atrodas dažādās dalībvalstīs, kā arī citās valstīs, izņemot zemu nodokļu vai beznodokļu valstīs un teritorijās, Likuma 6.panta normas paredz iespēju neaplikt ar uzņēmumu ienākuma nodokli aprēķinātās dividendes tādā apmērā, kādā tās ir saņemtas no cita nodokļa maksātāja (gan nerezidenta, gan Latvijas rezidenta), kas tā rezidences valstī maksā uzņēmumu ienākuma nodokli neatkarīgi no līdzdalības daļas.

53. Lai piemērotu Likuma 6.panta pirmo daļu nodokļa maksātāja rīcībā jābūt dividenžu izmaksātāja rezidences valsts nodokļu administrācijas apliecinājumam (rezidences sertifikāts), vai citam dokumentam (piemēram, informācija par biržās kotētiem uzņēmumiem), kas pamato, ka dividenžu izmaksātājs ir otras valsts rezidents, kas tā rezidences valstī maksā uzņēmumu ienākuma nodokli vai dokuments, kas apliecina ka no dividendēm ir ieturēts nodoklis.

54. Piemērojot Likuma 6.panta pirmo daļu, nodokļa maksātājs nav tiesīgs samazināt ar uzņēmumu ienākuma nodokli apliekamo bāzi par dividendēm, kuras saņemtas no uzņēmuma, kurš tā rezidences valstī nemaksā uzņēmumu ienākuma nodokli, piemēram, attiecīgajā rezidences valstī ir reģistrēts kā starptautiskās uzņēmējdarbības sabiedrība, kurai nav tiesības veikt uzņēmējdarbību tās rezidences valstī.

55. Likuma 6.panta trešā daļa nodrošina, lai 6.panta pirmā daļa netiktu piemērota, ja saņemamās dividendes to izmaksas valstī tiek kvalificētas, kā izdevumu veids, par kuru to maksātājs ir tiesīgs samazināt apliekamo ienākumu, piemēram tiek uzskatītas par procentiem par aizdevumu.

56. Likuma 6.panta pirmās daļas ļaunprātīgas izmantošanas novēršanai Likuma 6.panta piektā daļa paredz katras konkrētas situācijas izvērtēšanu, lai pārliecinātos, ka nodokļa maksātāja vai citas ar nodokļa maksātāju saistītas personas izveidošana, pastāvēšana vai veiktā darījuma galvenais nolūks nav bijis izmantot Likuma 6.panta pirmo daļu. Likuma 6.panta pirmajā daļā paredzēto atbrīvojumu attiecībā uz starp uzņēmumiem izmaksātajām dividendēm nepiemēro, ja kāds no iesaistītajiem uzņēmumiem ir uzskatāms par mākslīgi izveidotu struktūru. Vērtējot vai kāds no iesaistītajiem uzņēmumiem ir uzskatāms par mākslīgi izveidotu, lai ļaunprātīgi izmantotu minēto likuma normu, ir vērtējama uzņēmumu grupas struktūra, īpašumtiesības, uzņēmumu zemu nodokļu un beznodokļu valstīs vai teritorijās iesaiste, darījumu ekonomiskā būtība vadoties no attiecīgiem faktiem, apstākļiem un darījumu galvenā mērķa (mākslīgas izveidotas struktūras izmantošanas piemērs – šo noteikumu 5.pielikuma 2.punktā).

57. Piemērojot Likuma 7.pantu, palielinot kapitālsabiedrības pamatkapitālu no nesadalītās peļņas (vai rezerves, kura izveidota no nesadalītās peļņas) uzņēmumu ienākuma nodokļa samaksu atliek līdz brīdim, kad tiek samazināts pamatkapitāls, vai notiek likvidācija, vai kapitālsabiedrība ar nākošo pārskata gadu izvēlas kļūt par mikrouzņēmumu nodokļa maksātāju.

58. Kapitālsabiedrība, kura izvēlas kļūt par mikrouzņēmumu nodokļa maksātāju pārskata gadā beidz maksāt uzņēmumu ienākuma nodokli saskaņā ar Likumu, ar uzņēmumu ienākuma nodokli apliekamajā bāzē iekļauj pašu kapitāla vērtību, no kuras atskaitīta tās biedru faktiski ieguldītā vērtība pamatkapitālā.

59. Kapitālsabiedrībām, kurām saskaņā ar Komerclikuma normām noteikts pienākums veidot pamatkapitālu, ar uzņēmumu ienākuma nodokli apliekamā bāze neveidojas, ja mainās kapitāla daļu turētāji neveicot izmaiņas pamatkapitāla apmērā vai daļu vērtībā. Savukārt, pārējiem nodokļa maksātājiem uzņēmumu ienākuma nodokļa samaksu par nesadalītās peļņas daļu, par kuru tika palielināta ieguldītā daļa, vai tās vērtība, atliek līdz brīdim, kad šo daļu īpašnieks izstājas no sabiedrības, vai saņem tam pienākošos ieguldījuma daļu.

60. Likuma 8.panta otrās daļas 1.punkts piemērojams arī reklāmas kampaņas ietvaros izmantotajām naudas balvām, kuru saņēmēju nodokļu maksātājs nevar identificēt (piemēram, naudas zīmes ir preces iepakojumā), kā arī likumā "Par iedzīvotāju ienākuma nodokli" noteiktajos gadījumos nevar ieturēt iedzīvotāju ienākuma nodokli.

61. Par ar saimniecisko darbību saistītiem izdevumiem ir uzskatāmi arī sekojoši izdevumi:

61.1. par laimestiem vai balvām, kuras tiek laimētas, izlozētas vai dāvinātas, saimnieciskās darbības veicējam reklāmas nolūkā organizējot konkursus, kuru rezultāti tiek atspoguļoti plašsaziņas līdzekļos, vai izdevumi, nodrošinot balvas citu juridisko personu organizētajos konkursos, ja šo konkursu norises vietā ir attiecīgā saim­nieciskās darbības veicēja reklāma, konkursi tiek organizēti, lai paplašinātu savas produkcijas (pakalpojumu) noieta tirgu, un dalībnieku loks šajos konkursos netiek citādi ierobežots, kā vienīgi nosakot, ka dalībniekam jānopērk attiecīgā prece vai jāatbild uz kādu jautājumu;

61.2. par preču vai pakalpojumu loterijā izsniegtajiem laimestiem, ja nodokļa maksātājs Preču un pakalpojumu loteriju likumā noteiktajā kārtībā no laimestu fonda ir samaksājis valsts nodevu 25 procentu apmērā.

62. Likuma 8.panta otrās daļas 5.punktu nepiemēro ieguldījumu īpašumiem, kuri tiek turēti pārdošanai un netiek izmantoti nodokļa maksātāja, vai tā ģimenes locekļiem vai darbiniekiem personīgajām vajadzībām, t.sk., dzīvesvietas nodrošināšanai bez nomas vai īres maksas atbilstoši tirgus cenām.

63. Piemērojot Likuma 8.panta otrās daļas 7.punktu:

63.1. nodokļa maksātājs, kurš reģistrējies pārskata gadā, ņem vērā pārskata gadā kopējo bruto darba samaksu, nosakot bruto darba samaksu par periodu līdz taksācijas periodam, kurā veikti reprezentācijas un personāla ilgtspējas pasākumu izdevumi un veic pārrēķinu iesniedzot pārskata gada pēdējā mēneša deklarāciju;

63.2. reprezentācijas izdevumu un personāla ilgtspējas pasākumu izdevumu apmērā iekļauj to pievienotās vērtības nodokļa summas daļu, kura nav iekļauta priekšnodoklī.

64. Piemērojot Likuma 8.panta otrās daļas 8.punktu ar nodokli apliekamajā bāzē iekļauj reprezentatīvā automobiļa iegādes vērtību.

65. Likuma 8.panta otrās daļas 8.punktu nepiemēro nodokļa maksātājiem, kura komercdarbība ir vieglā pasažieru autotransporta nomas pakalpojumu sniegšana un kuram šīs komercdarbības ieņēmumi veido ne mazāk kā 90 procentus no apgrozījuma. Ar ieņēmumiem no vieglā pasažieru autotransporta nomas pakalpojumu sniegšanas šī punkta izpratnē saprot ieņēmumu summu, ko veido ieņēmumi no vieglā pasažieru autotransporta nomas pakalpojumu sniegšanas, ieņēmumi, kas gūti no to papildu pakalpojumu sniegšanas, kuri ir tieši saistīti ar vieglā pasažieru autotransporta nomu, kā arī ieņēmumi no vieglā pasažieru autotransporta kā nomas objekta atsavināšanas.

66. Neatkarīgi no Likuma 8.panta ceturtajā daļā minētā, ar saimniecisko darbību saistīti izdevumi ietver:

66.1. obligātās izmaksas darbiniekiem saskaņā ar likumiem vai Ministru kabineta noteikumiem;

66.2. saskaņā ar normatīvajiem aktiem izmaksātās nodokļu maksātāja kompensācijas par darbiniekiem vai darījumu partneriem nodarīto kaitējumu nelaimes gadījumos;

66.3. izdevumu summu, kuru darba devējs ir samaksājis, lai nodrošinātu Darba aizsardzības likumā noteikto pienākumu veikšanu, kā arī par izdevumiem, kas saistīti ar profilaktiskiem veselības aizsardzības pasākumiem nozarēs, kurās darba apstākļi to prasa (piemēram, izdevumi vakcinēšanai pret ērču encefalītu mežā nodarbinātajiem vai vakcinēšanai pret infekcijas slimībām farmaceitisko un veselības aprūpes iestāžu darbiniekiem);

66.4.izdevumus, kas rodas, nodrošinot dzeramā ūdens iegādi darbiniekiem darba vietā, kā arī aprīkojot un uzturot darbiniekiem paredzētās atpūtas telpas darba vietās (piemēram, lai uzvārītu kafiju vai tēju vai ieturētu maltīti darba vietā), ja šo telpu aprīkojums vērtējams kā atbilstošs vispārējai mūsdienu izpratnei par labiem darba apstākļiem;

66.5. darba devēja apmaksātie darba koplīgumā noteiktie darbinieku ēdināšanas izdevumi, kuri netiek aplikti ar iedzīvotāju ienākuma nodokli saskaņā ar likuma “Par iedzīvotāju ienākuma nodokli” normām.

67. Atbilstoši Likuma [8.panta](https://m.likumi.lv/ta/id/34094-par-uznemumu-ienakuma-nodokli#p5)m, pie izdevumiem, kas nav eko­nomiski saistīti ar saimniecisko darbību, pieskaita preču zudumus un norakstīto preču vērtību, kas pārsniedz nodokļu maksātāja plānoto zudumu normatīvus taksācijas periodam. Plānoto zudumu normatīvus taksācijas periodam aprēķina, pamatojoties uz faktisko preču zudumu vērtību iepriekšējos trijos taksācijas periodos. Jaunizveidotiem nodokļa maksātājiem, kā arī tādiem saimnieciskās darbības veicējiem, kuru darbības veids, izmantotās izejvielas vai pārdodamo preču sortiments ir būtiski mainījies, plānoto zudumu normas aprēķina, pamatojoties uz attiecīgā komersanta taksācijas gada prognozi un ievērojot saimnieciskās darbības specifiku. Ja preces zudumu norma ir noteikta speciālā normatīvajā aktā, nodokļu maksātājs preces zudumu normu nosaka saskaņā ar speciālajiem normatīvajiem aktiem.

68. Nodokļu maksātājam stihiskā nelaimē cietušos krājumus, kā arī iztrūkumu vai izlaupījumu dēļ radušos zaudējumu summas uzskata par izdevumiem, kas saistīti ar nodokļu maksātāja saimniecisko darbību, un par to summu apliekamo bāzi nepalielina, ja nodokļu maksātājs ir veicis visus iespējamos pasākumus, lai atgūtu iztrūkumos un izlaupījumos zaudētās vērtības, un par notikušo nekavējoties paziņojis izmeklēšanas iestādēm, un ir pieņemts lēmums par kriminālprocesa uzsākšanu vai pieņemts lēmums par atteikumu uzsākt kriminālprocesu.

69. Likuma 9.panta pirmā daļa attiecināma arī uz parādiem, kuru atgūšanai izmanto cesijas darījumus vai faktoringu bez regresa prasībām.

70. Par parādu saistībām Likuma 10.panta pirmās daļas izpratnē uzskatāmas tikai tās parādu saistības, par kurām attiecīgajā taksācijas periodā ir aprēķināti procentu maksājumi.

71. Par parādu saistību vidējo apjomu Likuma 10.panta pirmās daļas izpratnē ir uzskatāma parādu saistību gada vidējā svērtā vērtība, kura tiek aprēķināta, saskaitot parādu saistību vērtību katra mēneša pēdējā datumā (izņemot pārskata gada pēdējo mēnesi), pieskaitot pusi no parādu saistību vērtības pārskata gada sākumā un pusi no parādu saistību vērtības pārskata gada beigās un iegūto summu dalot ar mēnešu skaitu pārskata gadā. Ja parādu saistības ar konkrēto kreditoru nav visu pārskata gadu, tad parādu saistību vidējo apjomu aprēķina, saskaitot parādu saistību vērtību katra mēneša pēdējā datumā (izņemot pārskata gada pēdējo mēnesi vai mēnesi, kad saistības beidzas (ja tās beidzas pārskata gada vidū)), pieskaitot pusi no parādu saistību vērtības pārskata gada sākumā vai mēnesī, kad saistības rodas (ja tās rodas pārskata gadā), un pusi no parādu saistību vērtības pārskata gada pēdējā mēneša datumā vai tā mēneša pēdējā datumā, kad saistības beidzas (ja tās beidzas pārskata gadā), un iegūto summu dalot ar mēnešu skaitu pārskata gadā, kuros ir konkrētās saistības (vidējās parādu saistības aprēķināšanas piemērs – šo noteikumu 5.pielikuma 3.punktā).

72. Likuma 10.panta pirmā un trešā daļa piemērojama visu veidu procentu maksājumiem par jebkāda veida parādu saistībām, arī procentu maksājumiem, kurus maksā par finanšu nomu (līzingu) un faktoringa ar regresa tiesībām darījumiem un citiem izdevumiem, kas ir ekonomiski līdzvērtīgi procentiem un izmaksām, kas radušās saistībā ar līdzekļu iegūšanu, tostarp, bet ne tikai, maksājumi atbilstoši aizdevumiem saistībā ar līdzdalību peļņā, aprēķinātie procenti par tādiem instrumentiem kā konvertējamas obligācijas, kapitalizēti procenti, kas iekļauti attiecīgā aktīva bilances vērtībā, summas, kuras aprēķina, izmantojot finansējuma atdevi saskaņā ar tirgus cenas noteikšanas noteikumiem, finansēšanas mehānismu garantijas maksas, administrēšanas maksas un līdzīgas izmaksas saistībā ar naudas līdzekļu aizņēmumiem.

73. Likuma 10.panta pirmā daļa ir piemērojama arī tādam nodokļu maksātājam, kura gada pārskatā atspoguļotais pašu kapitāla apjoms ir negatīvs. Veicot Likuma 10. panta pirmajā daļā noteiktos aprēķinus nodokļu maksātājam, kura gada pārskatā atspoguļotais pašu kapitāls ir negatīvs, aprēķinos par pašu kapitālu nosacīti pieņem skaitli "0".

74. Likuma 10.panta otrās daļas 2.punktā noteikto finanšu uzraudzību, kā arī speciālās atļaujas (licences) izsniegšanu finanšu iestādēm Latvijas Republikā veic saskaņā ar Patērētāju tiesību aizsardzības likumu.

75. Procentu izmaksu aprēķinā neiekļauj tos kredītiestāžu veiktos procentu maksājumus, kurus tā maksā par kredītiestāžu veiktajiem klientu noguldījumiem.

76. Nosakot pārskata gada parādu saistību vidējo apjomu, ņem vērā gan *euro*, gan ārvalstu valūtās saņemtos aizņēmumus un kredītus.

77. Piemērojot Likuma 11.panta otro daļu, kredītiestādes ar uzņēmumu ienākuma nodokli apliekamajā bāzē netiek iekļauti izsniegtie aizdevumi saistītajām personām, ja aizdevumi izsniegti uz vispārējiem kreditēšanas nosacījumiem, kas neparedz, labvēlīgākus nosacījumus vai atšķirīgu procentu likmi, kāda tā būtu noteikta ar nodokļa maksātāju nesaistītai personai.

78. Likuma 11.panta trešā un ceturtā daļa paredz izņēmumus, no kuriem vienam izpildoties,  aizdevums netiek uzskatīts par nosacītu peļņas sadali Likuma 11.panta pirmās daļas izpratnē.

79. Piemērojot Likuma 11.panta ceturtās daļas 3.punktu, reģistrētajā pamatkapitālā netiek ieskaitīta tā kapitāla daļa, kura palielināta no nodokļa maksātāja nesadalītās peļņas.

80. Likuma 12.panta pirmās daļas 3.punktā noteiktais no dividendēm ar uzņēmumu ienākuma nodokli apliekamās bāzes samazinājums ir attiecināms arī uz ar uzņēmumu ienākuma nodokli apliekamo bāzi, kas aprēķināta par dividendēm pielīdzinātajām izmaksām.

81. Likuma 12.panta pirmajā daļā noteiktos stimulus nodokļa maksātājs nav tiesīgs piemērot, ja Likuma 12.panta pirmajā daļā minētais maksājuma saņēmējs saņemtos līdzekļus nodod tālāk citai personai, t.i., ziedojuma saņēmējs veic tikai starpniecības pakalpojumu.

82. Šo noteikumu 76.punkts nav piemērojams tālāk nodotiem līdzekļi fiziskajai personai tās ārstēšanai vai rehabilitācijai, ja ziedojuma saņēmējs līdz pārskata gada beigām ir sniedzis apliecinājumu par minēto līdzekļu izlietojumu tā mērķim.

83. Nodokļa maksātājs, kura iepriekšējais pārskata gads neaptver 12 mēnešu periodu, piemērojot Likuma 12.panta pirmās daļas 1.punktu, nosakot iepriekšējā pārskata gada peļņu atvieglojuma piemērošanai, iepriekšējā pārskata gada peļņu dala ar mēnešu skaitu, skaitot no reģistrācijas mēneša līdz iepriekšējā pārskata gada pēdējam mēnesim, un reizina ar 12.

84. Nodokļa maksātājs, kurš reģistrējies pārskata gadā, piemērojot likuma 12.panta pirmās daļas 1.punktu, ņem vērā pārskata gadā kopējo darba ņēmējiem aprēķināto bruto darba samaksu, nosakot aprēķināto darba samaksu par periodu līdz taksācijas periodam, kurā veikts ziedojums un veic pārrēķinu iesniedzot pārskata gada pēdējā mēneša deklarāciju.

85. Budžeta iestādes saskaņā ar Likuma 12.panta ceturto daļu ne vēlāk kā pēctaksācijas gada 1.martā iesniedz Valsts kasē pārskatu par saņemto ziedojumu apmēru, ziedotājiem un ziedojumu izlietojumu un publicē savā mājaslapā internetā.

86. Kapitālsabiedrība, kura veic Kultūras ministrijas deleģētas valsts kultūras funkcijas (turpmāk - valsts kultūrkapitālsabiedrība) un saņēmusi ziedojumus:

86.1. saņemtos un izlietotos ziedojumus iegrāmato dalīti no citiem ieņēmumiem un izdevumiem;

86.2. ne vēlāk kā līdz nākamā pārskata gada 31.martam iesniedz VID pārskatu brīvā formā par saņemtajiem un izlietotajiem ziedojumiem kurā ietver šādu informāciju:

86.2.1. ziedotāja nosaukums un reģistrācijas numurs;

86.2.2. saņemtās ziedojuma summas apmērs;

86.2.3. saņemtās ziedojuma summas apmērs, kurš nav izlietots sabiedrības (it īpaši trūcīgo un sociāli mazaizsargāto personu grupu) kultūras vajadzību apmierināšanai vai koncerta, izrādes vai operas uzveduma veidošanai, izņemot valsts kultūrkapitālsabiedrības izdevumus tās rīkotā koncerta, izrādes vai operas uzveduma informatīvo materiālu (bukleti, afišas un plašsaziņas līdzekļos izvietotie informatīvie materiāli), kuros nav ziedotāja reklāmas pazīmes, nodrošināšanai.

87. Šo noteikumu 86.2.3.apakšpunkts nav piemērojams arī darba algu (ieskaitot darba devēja veiktās valsts sociālās apdrošināšanas iemaksas) vai autoratlīdzības izmaksām tām fiziskajām personām, kuras nodrošina valsts kultūrkapitālsabiedrības rīkotā koncerta, izrādes vai operas uzveduma veidošanu.

88. Valsts kultūrkapitālsabiedrība līdz nākamā gada 31.martam iemaksā valsts budžetā tās ziedojumu veidā saņemtās summas, kuras nav izlietotas sabiedrības (it īpaši trūcīgo un sociāli mazaizsargāto personu grupu) kultūras vajadzību apmierināšanai vai koncerta, izrādes vai operas uzveduma veidošanai.

89. Ar ziedotāju saistīta persona šo noteikumu izpratnē ir ziedotāja īpašnieks, darbinieks vai biedrs un likumiskais pārstāvis, kā arī šo personu radinieks līdz trešajai pakāpei vai laulātais vai ar šo personu svainībā esošs līdz otrajai pakāpei.

90. Piemērojot Likuma 12.panta sestās daļas 2.punktu par ziedojumu ar atlīdzības rakstura darbību liecina arī šādi izdevumi:

90.1. ziedojums sabiedrībai, kurā darbojas ziedotāja darbinieks, kurš gūst labvēlīgākus nosacījumus sabiedrībā, vai citu labumu vērtējot pret šīs sabiedrības pārējiem biedriem;

90.2. ziedotājam vai ar to saistītai personai ir iespēja apmeklēt ziedojuma saņēmēja organizētus pasākumus bez maksas (tai skaitā, izsniedzot ielūgumu, bezmaksas ieejas biļetes vai nosakot atlaidi ieejas biļetēm tikai ziedotājiem).

91. Piemērojot Likuma 12.panta sestās daļas 3.punktu, par nodokļa parādu netiek uzskatīta papildus maksājamā nodokļa summa, kas radusies attiecīgā taksācijas perioda deklarācijas korekcijas rezultātā, kas iesniegta pārskata gadā vai iepriekšējā pārskata gadā, ja nodokļu maksātājs savlaikus ir samaksājis papildus aprēķināto nodokli un nokavējuma naudu.

92. Piemērojot Likuma 12.panta sestās daļas 4.punktu, nodokļa maksātājam ir tiesības piemērot Likuma 12.panta pirmajā daļā noteikto atbrīvojumu, ja:

92.1. ziedojumu saņēmējs reklamē ziedotāju un par šādu pakalpojumu ir noslēgts savstarpējs līgums, un atlīdzība par šo pakalpojumu nav noteikta tikai izskata pēc;

92.2. ziedojuma saņēmēja sagatavotajā publiskajā informācijā par ziedotājiem, katra norāde uz ziedotāju (tā zīmolu) nepārsniedz 1/20 no teksta laukuma, t.i., aizņem maksimāli mazāko daļu no visas attiecīgajā laukumā esošās informācijas un pēc ekonomiskās būtības nav vērsta uz ziedotāja reklamēšanu.

93. Piemērojot šo noteikumu 87.1.apakšpunktu, Likuma 12.panta pirmajā daļā noteikto atbrīvojumu nav tiesības piemērot visai ziedotai summai, ja papildus līgumā par reklāmas pakalpojumiem atrunātajiem reklāmas pakalpojumiem, ziedojuma saņēmējs veic arī citus reklāmas pakalpojumus, kas vērsti uz ziedotāja reklamēšanu (citu reklāmas pakalpojumu, kas vērsti uz ziedotāja reklamēšanu, piemērs - šo noteikumu 5.pielikuma 4.punktā).

94. Neatkarīgi no šo noteikumu 87.punktā minētā, par ziedojumu nav uzskatāma summa, kuru nodokļa maksātājs maksā Likuma 12.panta pirmajā daļā minētajai personai, ja maksājuma saņēmēja nosaukumā ir nepārprotama norāde uz maksājuma veicēja zīmolu vai tā elementiem, vai nosaukumu.

95. Likuma 13.panta pirmā daļa ir piemērojama tikai tādu akciju atsavināšanai, kas saskaņā ar Komerclikuma normām vai tam pielīdzinātam normatīvajam aktam ārvalstīs dod tiesības saņemt dividendes. Likuma 13.panta pirmā daļa nav attiecināmas uz tādām parādu saistībām, kuras dod tiesības saņemt atbilstoši šim Likumam noteiktās dividendei pielīdzinātās izmaksas (piemēram, atvieglojums neattiecas uz veiktajiem ieguldījumiem personālsabiedrībā u.tml.).

96. Likuma 13.panta pirmajā un otrajā daļā noteiktais no dividendēm ar uzņēmumu ienākuma nodokli apliekamās bāzes samazinājums ir attiecināms arī uz ar uzņēmumu ienākuma nodokli apliekamo bāzi, kas aprēķināta par dividendēm pielīdzinātajām izmaksām.

97. Likuma 14.panta izpratnē par atbalstu uzskatāms atbalsts saskaņā ar Komercdarbības atbalsta kontroles likumu.

98. Piemērojot Likuma 14.pantu ar uzņēmumu ienākuma nodokli apliekamo bāzi samazina tajā pārskata gadā, kurā pieņemts lēmums par līdzekļu piešķiršanu neatkarīgi no grāmatvedības uzskaitē veiktā grāmatojuma un faktiskā maksājuma saņemšanas gada (atvieglojuma par saņemtajām subsīdijām piemērošanas piemērs - šo noteikumu 5.pielikuma 5.punktā).

99. Nodokļa maksātājs nav tiesīgs piemērot Likuma 14.pantā noteikto atvieglojumu par to subsīdiju daļu, kura nav izmantota atbilstoši lēmumā noteiktajam un jāatmaksā saskaņā ar atbalsta piešķīrēja lēmumam.

100. Likuma 14.pants attiecas uz nodokļu maksātājiem, kuri veic lauksaimniecisko darbību, kas ietver arī koku stādu audzēšanu, truškopību, putnkopību, biškopību un zvērkopību. Iekšējo ūdeņu zivsaimniecība ir zivju audzēšana ūdenstilpēs – privātajos ūdeņos vai nodokļu maksātājam lietošanā nodotajās ūdenstilpēs.

101. Likuma 15.panta normas netiek piemērotas, ja dubulta nodokļu uzlikšana tiek novērsta saskaņā ar citām likuma normām, piemēram, 6.pantu attiecībā uz dividendēm.

102. Likuma 15.panta ceturtā daļa paredz rezidenta ārvalsts pastāvīgās pārstāvniecības ienākuma, kurš taksācijas periodā naudas vai citā formā ir izņemts no pastāvīgās pārstāvniecības, atbrīvojumu no uzņēmumu ienākuma nodokļa Latvijā, pie nosacījuma, ja pastāvīgā pārstāvniecība ārvalstī maksā nodokli par gūto ienākumu vai, ja no ienākuma, kurš taksācijas periodā izņemts no pastāvīgās pārstāvniecības, ārvalstī ir ieturēts nodoklis.

103. Piemērojot Likuma 15.pantu, nodokļa maksātāja uzņēmumu ienākuma nodokli nesamazina par to nodokļa maksātāja ārvalstīs reģistrētas pastāvīgās pārstāvniecības samaksāto nodokļa daļu, kura aprēķināta par izdevumiem, kuri nav saistīti ar saimniecisko darbību.

104. Piemērojot Likuma [15.pant](https://m.likumi.lv/ta/id/34094-par-uznemumu-ienakuma-nodokli#p16)u, nodokļu maksātājs, kurš uzņēmumu ienākuma nodokļa deklarācijas iesniegšanas brīdī nav iesniedzis attiecīgu dokumentu, kas apliecina nodokļa samaksu ārvalstī, minēto dokumentu var iesniegt vienlaikus ar pārskata gada pēdējā taksācijas perioda deklarāciju.

105. Piemērojot Likuma 16.panta pirmo daļu, par ienākuma izmaksas brīdi uzskata brīdi, kad nodokļu maksātāja grāmatvedībā tiek samazinātas kreditora – nerezidenta saistības, tas ir, kad tiek izmaksātas Likuma 5.panta pirmajā, sestajā vai astotajā daļā minētās summas, vai arī brīdi, kad tiek izdarīts kreditora – nerezidenta – saistību samazinājums, veicot nodokļu maksātāja un nerezidenta savstarpējo norēķinu ieskaitu nodokļu maksātāja grāmatvedības reģistros, vai notiek kreditora maiņa, vai noslēgts pārjaunojuma līgums. Ja nerezidents ieguldījis nekustamo īpašumu pamatkapitālā, par ienākuma izmaksas brīdi uzskata brīdi, kad nerezidentam rodas īpašuma tiesības uz kapitāla daļām.

106. Piemērojot Likuma 16.panta otro daļu, ienākumu izmaksātājs:

106.1. līdz nākamā mēneša 20.datumam iesniedz VID uzņēmumu ienākuma nodokļa pārskatu par nerezidenta gūtajiem ienākumiem Latvijas Republikā (6. pielikums), no kuriem jāietur uzņēmumu ienākuma nodoklis izmaksas brīdī. Informāciju par pārējiem nerezidenta gūtajiem ienākumiem Latvijas Republikā, no kuriem nodoklis izmaksas brīdī nav jāietur, iekļauj pārskatā (6.pielikums) un iesniedz VID kopā ar uzņēmumu ienākuma nodokļa taksācijas gada deklarāciju. Pārskatā iekļauj informāciju arī par tiem darījumiem, kas veikti ieskaita veidā. Informāciju par nerezidenta gūto ienākumu, no kura nodoklis nav jāietur, pārskatā iekļauj, ja taksācijas periodā nerezidenta attiecīgā veida ienākuma kopsumma pārsniedz 5000 *euro*. Pārskatā neietver informāciju par kredītiestāžu maksājumiem Eiropas Centrālajai bankai un Vienotajā noregulējuma fondā, kā arī informāciju par maksājumiem nerezidentiem, no kuriem nodoklis izmaksas brīdī nav jāietur, ja normatīvajos aktos noteiktajā kārtībā ienākuma izmaksātājs šo informāciju sniedz VID, veicot automātisko informācijas apmaiņu par finanšu kontiem;

106.2. izsniedz nerezidentam apliecinājumu par tā gūtajiem ienākumiem Latvijā un ieturētajiem nodokļiem (7.pielikums). Ja nepieciešams, apliecinā­jumu apstiprina VID, kurā reģistrēts nodokļu maksātājs – ienākumu izmaksātājs.

107. Piemērojot Likuma 16.panta trešo daļu, Latvijā reģistrēts ieguldījumu fonds (tai skaitā citas valsts ieguldījumu fonds, kas reģistrējis pastāvīgo pārstāvniecību Latvijā), kā arī alternatīvais ieguldījumu fonds (tai skaitā citas valsts alternatīvais ieguldījumu fonds, kas reģistrējis pastāvīgo pārstāvniecību Latvijā) VID sniedz šādu informāciju par ieguldītāju:

107.1.nosaukums;

107.2. reģistrācijas apliecības numurs;

107.3. rezidences valsts;

107.4. adrese rezidences valstī (iela, numurs, pilsēta, apdzīvota vieta, pasta indekss);

107.5. ieguldītājam veiktā maksājuma veids:

107.5.1. procentu ienākumus;

107.5.2. dividendes;

107.5.3. ienākumus no nekustamā īpašuma izīrēšanas un iznomāšanas;

107.5.4. pārējie maksājumi, tai skaitā, ieguldījumu fonda apliecību atpirkšana;

107.5.5. izmaksas datums;

107.5.6. maksājuma summa *(euro).*

108. Piemērojot Likuma [17.panta](https://m.likumi.lv/ta/id/34094-par-uznemumu-ienakuma-nodokli#p22) trešo daļu, ja nodokļu maksātājs pārskata gada laikā beidz maksāt nodokli likvidācijas vai reorganizācijas dēļ, uzņēmumu ienākuma nodokļa deklarāciju par attiecīgā pārskata gada (par kuru sagatavota ārkārtas (slēguma vai likvidācijas) bilance) pēdējo mēnesi, kopā ar attiecīgā pārskata gada bilanci un peļņas vai zaudējumu aprēķinu, iesniedz un aprēķināto uzņēmumu ienākuma nodokli samaksā ne vēlāk kā līdz tā mēneša pēdējai dienai, kurā ir apstiprināta ārkārtas (slēguma vai likvidācijas) bilance.

109. Piemērojot Likuma 17. panta septiņpadsmito daļu, par darījuma brīdi ir uzskatāma diena, kurā tiek veikts maksājums par sniegtajiem vadības un konsultatīvajiem pakalpojumiem, kā arī par nekustamā īpašuma vai kapitāla daļu, akciju vai cita veida līdzdalības atsavināšanu. Pārskatu par uzņēmumu ienākuma nodokļa aprēķinu nerezidentam ([3. pielikums](https://m.likumi.lv/doc.php?id=139741#piel2.1)) VID iesniedz 12 mēnešu laikā, skaitot no maksājuma veikšanas dienas. Ja nerezidents atlīdzību saņem vairākos maksājumos, pārskatu par nodokļa aprēķinu nerezidentam ([3.pielikums](https://m.likumi.lv/doc.php?id=139741#piel2.1)) VID iesniedz 12 mēnešu laikā, skaitot no pirmā maksājuma veikšanas dienas, bet par turpmākajiem maksājumiem nerezidents iesniedz minētā pārskata labojumus saskaņā ar likuma "[Par nodokļiem un nodevām](https://m.likumi.lv/ta/id/33946-par-nodokliem-un-nodevam)" normām.

110. Piemērojot Likuma [17.panta](https://m.likumi.lv/ta/id/34094-par-uznemumu-ienakuma-nodokli#p22) astoņpadsmito daļu pēc nerezidenta iesniegtā pārskata par nodokļa aprēķinu, kas veikts saskaņā ar Likuma [5. panta](https://m.likumi.lv/ta/id/34094-par-uznemumu-ienakuma-nodokli#p3) ceturto daļu, aprēķinātā uzņēmumu ienākuma nodokļa pārmaksa tiek izskatīta un atmaksāta šādā kārtībā:

110. 1. VID pēc pārskata par nodokļa aprēķinu ([3. pielikums](https://m.likumi.lv/doc.php?id=139741#piel2.1)) saņemšanas pārbauda, vai ir izpildīti šādi nosacījumi:

110.1.1. iesniegtais pārskats par nodokļa aprēķinu ir noformēts atbilstoši šo noteikumu prasībām;

110.1.2. ir iesniegti šo noteikumu [30.punktā](https://m.likumi.lv/doc.php?id=139741#p18.3) minētie dokumenti;

110.2. VID pieņem lēmumu par nodokļa pārmaksas summas atmaksu vai par atteikumu atmaksāt nodokli 30 dienu laikā pēc pārskata par nodokļa aprēķinu ([3.pielikums](https://m.likumi.lv/doc.php?id=139741#piel2.1)) iesniegšanas vai minētā pārskata precizējuma iesniegšanas, kas iesniegts turpmākajos periodos saskaņā ar likuma "[Par nodokļiem un nodevām](https://m.likumi.lv/ta/id/33946-par-nodokliem-un-nodevam)" normām;

110.3. VID ir tiesības pagarināt šo noteikumu 110.2. apakšpunktā minēto termiņu, bet ne vairāk par 75 dienām, ja VID 30 dienu laikā rakstiski pieprasa precizētu vai papildu informāciju, kas iesniedzama 15 dienu laikā pēc pieprasījuma saņemšanas;

110.4. VID atmaksā pārmaksāto nodokļa summu nodokļa maksātāja norādītajā bankas kontā 10 dienu laikā pēc lēmuma pieņemšanas.

111. Piemērojot Likuma 18.pantu, nodokļa maksātāja reorganizācijas gadījumā ar uzņēmumu ienākuma nodokli apliekams objekts, kas veidojas saistībā ar aktīvu un nesadalītās peļņas nodošanu, tiek iekļauts ar uzņēmumu ienākuma nodokli apliekamajā bāzē tad, kad saskaņā ar vispārējām likuma normām rodas ar uzņēmumu ienākuma nodokli apliekams objekts, piemēram, iegūstošā sabiedrība iegūto aktīvu vairs neizmanto saimnieciskās darbības nodrošināšanai.

112. Ja pēc reorganizācijas darbība tiek turpināta Latvijā izmantojot reorganizācijas rezultātā nodotos aktīvus pastāvīgajai pārstāvniecībai Latvijā, ar uzņēmumu ienākuma nodokli apliekamais objekts tiek iekļauts ar uzņēmumu ienākuma nodokli apliekamajā bāzē tad, kad saskaņā ar vispārējām likuma normām rodas uzņēmumu ienākuma nodokļa maksāšanas pienākums.

113. Saskaņā ar Komerclikumu veiktās reorganizācijas gadījumā iegūstošā sabiedrība ir tiesīga pārņemt un turpmāk samazināt ar uzņēmumu ienākuma nodokli apliekamo bāzi par šādiem pievienotās kapitālsabiedrības (t.i., gadījumā, kad pievienojamā kapitālsabiedrība beidz pastāvēt) ienākumu atlikumiem:

113.1. Likuma 6.panta pirmajai daļai atbilstošam dividendēm;

113.2. ienākumu no Likuma 13.panta pirmajai daļai atbilstošu akciju atsavināšanas.

114. Likuma 19.panta normas ir piemērojamas arī pastāvīgajām pārstāvniecībām Latvijā.

115. Piemērojot Likuma Pārejas noteikumu 3.punkta 2.apakšpunktu, ja nodokļa maksātāja pārskata gads nesakrīt ar kalendāro gadu, nodokļa maksātājs iesniedz deklarāciju par periodu:

115.1. no 2018.gada 1.janvāra līdz jūnijam un pārskata gada pēdējā mēneša deklarāciju, ja pārskata gads, kas sākās 2017.gadā, beidzas pēc 2018.gada maijā;

115.2. no 2018.gada 1.janvāra līdz jūnijam un pārskata gada, kas sākās 2018.gadā, pēdējā mēneša deklarāciju, ja pārskata gads, kas sākas 2017.gadā, beidzas līdz 2018.gada maijam.

116. Nodokļa maksātājs, piemērojot Likuma 8.panta otrās daļas 7.punktu, kā arī Likuma 12.panta pirmās daļas 1. un 2.punktu, kurš deklarāciju iesniedz atbilstoši šo noteikumu:

116.1. 110.1.apakšpunktam, nosakot pieļaujamo neapliekamo summu, ņem vērā pārskata gada, kas sākās 2016.gadā, finanšu datus, kurus dala ar 12 mēnešu periodu un reizina ar mēnešu skaitu no 2018.gada 1.janvāra līdz pārskata gada pēdējam mēnesim;

116.2. 110.2. apakšpunktam, nosakot pieļaujamo neapliekamo summu, ņem vērā pārskata gada, kas sākās 2017.gadā, finanšu datus, kurus dala ar mēnešu skaitu par periodu līdz 2017.gada 31.decembrim un reizina ar mēnešu skaitu par periodu no 2018.gada 1.janvāra līdz pārskata gada pēdējam mēnesim, par kuru iesniegta pārskata gada pēdējā mēneša deklarācija (Likuma 8.panta otrās daļas 7.punktā, kā arī Likuma 12.panta pirmās daļas 1. un 2.punktā noteikto kritēriju aprēķināšanas piemērs, ja pārskata gads nesakrīt ar kalendāro gadu – šo noteikumu 5.pielikuma 6.punktā).

117. Piemērojot Likuma Pārejas noteikumu 5.punktu, ja avansa maksājums pārsniedz aprēķināto uzņēmumu ienākuma nodokli par periodu no 2018.gada 1.janvāra līdz 2018.gada 31.decembrim, sākot ar 2019.gada 1.februāri pārmaksāto uzņēmumu ienākuma nodokli var atmaksāt Likuma 17.panta trīspadsmitajā daļā noteiktajā kārtībā.

118. Likuma Pārejas noteikumu 13.punktu nepiemēro personām, kas 2017.gada 31.decembrī nav uzņēmumu ienākuma nodokļa maksātājas (piemēram, personālsabiedrības).

119. Likuma Pārejas noteikumu 17. un 18.punkts piemērojams uz 2017.gada 31.decembri bilancē uzrādītajiem uzkrājumiem, kas izveidoti atbilstoši normatīvajiem aktiem, kas nosaka uzkrājumu veidošanu un izveidoti noteiktu darbību veikšanai pamatojoties uz tiesas nolēmumu, līgumu vai prakses radītu pienākumu.

120. Ja saskaņā ar šo noteikumu 114.punktu, vai saskaņā ar Likuma Pārejas noteikumu 18.punktu izveidots uzkrājums tiek izslēgts ņemot vērā, ka neizpildās noteiktais pienākums veikt attiecīgas darbības, tad šo summu nodokļu aprēķināšanas vajadzībām uzskata par nesadalīto peļņu, kas veidojusies uz 2017.gada 31.decembri un palielina šīs peļņas apmēru.

121. Nodokļa maksātājs, kurš saskaņā ar Likuma Pārejas noteikumu 20.punktu ir tiesīgs turpināt piemērot likuma “Par uzņēmumu ienākuma nodokli” 17.2 pantā noteikto neizmantoto atlaidi, nav tiesīgs piemērot likumā "Par nodokļu piemērošanu brīvostās un speciālajās ekonomiskajās zonās" noteikto uzņēmumu ienākuma nodokļa atlaidi (t.i., nav tiesīgs piemērot Likuma Pārejas noteikumu 23.punktā noteikto atlaidi).

122. Piemērojot Likuma Pārejas noteikumu 26.punktu, ar uzņēmumu ienākuma nodokli apliekamajā bāzē iekļauj reprezentatīvā automobiļa izdevumos iekļauto nolietojuma summu, vai vērtības samazinājuma summu, kas radusies tā pārvērtēšanas rezultātā, vai tā atlikušo vērtību, ja automašīna tiek izslēgta no grāmatvedības uzskaites.

123. Neatkarīgi no Likuma Pārejas noteikumu 36.punktā minētā, nodokļa maksātājs, kurš no 2018.gada 1.janvāra līdz 2018.gada jūnijam beidz maksāt nodokli likvidācijas vai reorganizācijas dēļ, uzņēmumu ienākuma nodokļa deklarāciju (brīvā formā) par attiecīgā pārskata gada pēdējo mēnesi, kopā ar bilanci un peļņas vai zaudējumu aprēķinu par attiecīgo pārskata gadu, iesniedz un aprēķināto uzņēmumu ienākuma nodokli samaksā ne vēlāk kā līdz tā mēneša pēdējai dienai, kurā ir apstiprināta ārkārtas (slēguma vai likvidācijas) bilance.

124. Likuma Pārejas noteikumu 8., 13., 21. un 23.punktā noteiktais no dividendēm ar uzņēmumu ienākuma nodokli apliekamās bāzes samazinājums ir attiecināms arī uz ar uzņēmumu ienākuma nodokli apliekamo bāzi, kas aprēķināta par dividendēm pielīdzinātajām izmaksām.

Noteikumi stājas spēkā 2018.gada 1.janvārī.

Ministru prezidents M.Kučinskis

Finanšu ministre D.Reizniece – Ozola